MILLดึงวิษณุพินิจร่วมทัพ หวังปิดดีลซื้อกิจการTSSI
มิลล์คอนสตีลดึง วิษณุพินิจ ช่วย กฎหมายคอนเนกชันต่างชาติหวังดันดีลซื้อกิจการ TSSI ลุยขายเหล็กพิเศษดันมาร์จิน
7 มิ.ย. 2556

มิลล์คอนสตีลดึง วิษณุพินิจ ช่วย กฎหมายคอนเนกชันต่างชาติหวังดันดีลซื้อกิจการ TSSI ลุยขายเหล็กพิเศษดันมาร์จิน 
นายสิทธิชัย ลีสวัสดิ์ตระกูล ประธานกรรมการบริหารและกรรมการผู้จัดการ บริษัท มิลล์คอนสตีลอินดัสทรีส์ (MILL) เปิดเผยว่า บริษัทได้แต่งตั้งนายวิษณุ เครืองาม เข้ามาเป็นประธานกรรมการและกรรมการอิสระ เนื่องจากมีความเชี่ยวชาญด้านกฎหมาย และแต่งตั้ง นายพินิจ จารุสมบัติ เป็นประธานที่ปรึกษาคณะกรรมการบริษัท เพราะมีประสบการณ์หลายเรื่องตั้งแต่แนะนำเรื่องของฝ่ายราชการไม่ว่าจะเป็นสำนักงานคณะกรรมการส่งเสริมการลงทุน (บีโอไอ) หรือการดูแลเรื่องภาวะเหล็กในฐานะที่เคยเป็นอดีต รมว.อุตสาหกรรม รวมทั้งการเจรจาติดต่อนักลงทุนต่างชาติอย่างจีนและญี่ปุ่น
นอกจากนี้ การแต่งตั้งบุคคลทั้งสอง ส่วนหนึ่งเพราะบริษัทอยากประสบความสำเร็จในการเข้าซื้อกิจการของบริษัท ไทย สปีเชียล สเตนเลส (TSSI) ซึ่งได้เริ่มดำเนินงานมากว่า 2 ปีแล้ว แต่ยังไม่จบและอยากให้ดีลนี้จบภายในปีนี้ เพื่อที่บริษัทจะได้ขยายไลน์การผลิตเข้าสู่การทำเหล็กพิเศษที่จะนำไปใช้ในอุตสาหกรรมรถยนต์ ซึ่งให้อัตรากำไรขั้นต้นที่ดีขึ้น เพราะเหล็กประเภทนี้อัตรากำไรขั้นต้นจะอยู่ที่ประมาณ 18% ขณะที่การขายเหล็กปกติกำไรขั้นต้นจะอยู่ที่ 8% หากบริษัทจะเห็นการเติบโตอย่างยั่งยืนและต่อเนื่อง จะต้องรุกและทำให้สินค้าใหม่ๆ ที่เป็นการเพิ่มมูลค่า
“ตอนนี้ MILL มียอดขายกว่าหมื่นล้านบาท แต่มีกำไรหลัก 100 ล้านบาทดังนั้นจำเป็นต้องผลิตเหล็กพิเศษเพื่อเพิ่มมาร์จิน และการซื้อ TSSI จะทำให้บริษัทก้าวสู่จุดนี้ได้ทันที”
นายสิทธิชัย กล่าวว่า การเข้าซื้อ TSSI ซึ่งเป็นบริษัทของนายประชัย เลี่ยวไพรัตน์ ปัจจุบันมีหนี้กับสถาบันการเงิน 2 แห่ง ซึ่งทางบริษัทอยู่ระหว่างการพิจารณาว่าจะซื้อทรัพย์สิน หรือซื้อหนี้ เพราะจะเป็นแนวทางการซื้อที่จะจบได้เร็ว และ 12 สัปดาห์นี้คาดว่าจะใช้เงินประมาณ 3,000 ล้านบาท
ทั้งนี้ ที่ผ่านมาก็ได้มีการเจรจากับนายประชัย เลี่ยวไพรัตน์ อยู่บ้าง และยังบอกว่าอยากให้ดีลนี้จบโดยเร็วเช่นกัน